Jens Hald Madsen (V), 2003-04-29:
Den amerikanske regering henvendte sig i november 2002 til den danske regering med en anmodning om dansk samtykke til opgradering af Thuleradaren.
Opgraderingen er påkrævet, for at radaren kan indgå i det missilforsvar, som man er ved at opbygge fra amerikansk side.
Sådan en anmodning kræver dybe overvejelser, og i Venstre har vi lagt vægt på både tid og mulighed for en grundig debat, en debat, hvor alle interesserede parter både i Danmark og i Grønland bliver hørt. I begyndelsen af april i år var Det Udenrigspolitiske Nævn og Forsvarsudvalget på besøg i Grønland sammen med Landstingets Udenrigs- og Sikkerhedsudvalg.
Det var en meget spændende og informativ tur, hvor vi selv fik lov til at danne os et indtryk af forholdene i Thule og Qaanaaq. Derudover deltog vi i høringen om missilforsvaret i Nuuk, hvor vi fik mulighed for at høre og debattere med vores grønlandske kolleger og det grønlandske folk.
Høringen i Nuuk og høringen her på Christiansborg i sidste uge har gjort os alle mere bevidste og oplyste om de store spørgsmål i denne debat: trusselsaspektet, de tekniske aspekter og de sikkerhedsmæssige aspekter, og der var mangfoldighed i meningerne.
I Venstre mener vi, at der er en stigende global trussel fra missiler og masseødelæggelsesvåben.
Dette skyldes, at den nødvendige teknologi til fremstillingen af sådanne våben spredes mere og mere på verdensplan.
Truslen vil derfor heller ikke blive mindre de næste 10-15 år, når teknologien har fået fodfæste i de forskellige lande og udviklingen af masseødelæggelsesvåben er påbegyndt.
I Venstre mener vi, at vi skal imødegå sådan en trussel og bedst muligt forebygge dens konsekvenser.
Et missilforsvar er et af de mange elementer i sådan en forebyggelse.
Ingen kan være uenig i, at diplomati og international nedrustning og ikkespredningsaftaler er vigtige redskaber til at begrænse omfanget af tilstedeværelsen af missiler og masseødelæggelsesvåben, men samtidig er der vel heller ikke nogen, der er uenig i, at disse redskaber ikke fungerer hundrede procent; det kan man jo se.
De diplomatiske redskaber kan sagtens forbedres og dermed spille en endnu større rolle, men de bliver desværre aldrig helt optimale.
Derfor mener vi i Venstre, at de ikke kan stå alene.
Deres funktion skal forbedres sammen med f.eks. et missilforsvar.
Nogle mener, at den globale trussel på sin vis allerede er neutraliseret.
Risikoen for at få tilbage af samme skuffe og mere til forhindrer, at man vil anvende sine missiler.
Men risikoen, muligheden er der, og derfor skal vi forebygge med et missilforsvar. I debatten har det været nævnt, at et missilforsvar i sig selv er destabiliserende for den globale fred.
Nogle siger, at et missilforsvar ligefrem vil føre til oprustning.
Det mener vi ikke i Venstre.
Tværtimod tror vi, at et missilforsvar kan bidrage til, at lande, der besidder missiler, vil indse, at der ikke længere er noget at bruge disse missiler til som sådan, og at det på grund af misselforsvaret i hvert fald overhovedet ikke kan betale sig fremover at investere i disse missiler.
Amerikanerne har både konsulteret Danmark og Grønland om planerne, de har medvirket i en konstruktiv dialog, og de har også vist sig åbne over for en forhandling af visse punkter i forsvarsaftalen ved tillægsaftaler.
I det hele taget har de brugt mange ressourcer på at være behjælpelige over for Danmark og Grønland.
Siden den 11. september 2001 har vi levet med frygten
for terror.
Ingen kan forudse fremtiden og klarlægge, om f.eks. atommissiler om 10 år er en del af terrortruslen mod Danmark og Grønland, men siger vi i dag ja til USA's anmodning om at stille Thuleradaren til rådighed, så har Danmark og Grønland gjort, hvad vi kan for at eliminere fremtidige trusler.
Venstre er tilhænger af et missilforsvar og ønsker at tillade USA at gennemføre de nødvendige tiltag, der gør Thuleradaren anvendelig til formålet, og vi håber, at der fortsat vil være en konstruktiv og god dialog mellem Danmark og Grønland, så vi snarligt igen kan få endnu en forespørgsel med et konkret oplæg til USA.